Babanuus vir Daniëlla van HeerdenDaniëlla van Heerden verwag ‘n tweede kind. (Foto: Daniëlla van Heerden/Instagram) “Ek kan dit nie veel langer stil hou nie, hier is nou ’n merkbare magie!” Só het die gewilde joernalis, Daniëlla van Heerden, wat pas bekend gemaak het dat sy en haar man, Cornél, ’n tweede kind verwag, opgewonde aan Maroela Media vertel. Van Heerden, wat tans 15 weke swanger is, het voor die geboorte van hul peuterdogtertjie, Simoné, twee miskrame gehad. Sy pak dus elke swangerskap met versigtige optimisme aan. “Ons is elke keer superversigtig om verby die eerste trimester te kom. Ons keer maar om te vroeg al te opgewonde te raak, maar dit was lekker om verby die 12-weke-merk te kom en die sterk hartkloppie te sien.” Van Heerden vind vertroosting daarin om haar storie met ander vroue, wat dalk ’n soortgelyke pad met swangerskap gestap het, te deel. “Dis eintlik ’n baie algemene ding, mense besef dit nie altyd nie. Dit help as mense weet dat jy nie alleen is wanneer dit gebeur nie.” Sy vertel dat dié swangerskap met aansienlik meer naarheid as haar vorige een gepaard gaan. Dié naarheid het haar byna in reuseverleentheid gestel terwyl sy die nuus gelees het. “Ek het skaars totsiens gesê toe moes ek hardloop om die badkamer te haal. Gelukkig was ek nie daardie vrou wat op TV naar geraak het nie!” Klein Simoné het haar opwagting kort voor die instelling van die Covid-19-inperking gemaak. Van Heerden het dus nie die geleentheid gehad om haar kraamverlof ten volle te geniet nie. Die Van Heerden-gesin gaan in 2023 nog ‘n lid ryker word. (Foto: Daniëlla van Heerden/Instagram) Sy is opgewonde om nie net ’n nuwe pienkvoet te verwelkom nie, maar om dié vreugde met vriende en familie te deel, iets wat nie met haar vorige swangerskap moontlik was nie. “Ek het groot hoop dat daar dié keer nie ’n pandemie sal uitbreek en ons in ’n inperking sal gaan nie,” het Van Heerden skertsend vertel. “Daardie eerste paar weke ná Simoné se geboorte was ons heeltemal geïsoleer en alleen. Ek sien uit daarna om ’n heel ander kraamverlof te hê waar ons darem ook vriende kan sien en dalk na ’n park toe kan gaan.” Die ouerpaar het nog nie vir hul dogtertjie van die opwindende nuus vertel nie, maar Van Heerden is opgewonde om die nuus die komende naweek te breek. “Sy is nou in daardie stadium waar sy bly vrae vra om dinge vir haarself uit te pluis, ek dink sy gaan verstaan wat dit beteken.” Hoewel dit vreesaanjaend vir Van Heerden klink om ’n ma van ’n kleuter én pasgebore babatjie te wees, is sy opgewonde om die proses saam met haar man aan te pak. “My man is darem baie betrokke en is boonop baie goed met babas. Hy het ’n spesiale vaardigheid om babas aan die slaap te maak en windjies uit te vryf, ek is dankbaar vir hom.”